**8. ข้าราชการฝ่ายศาลปกครอง**

ข้าราชการฝ่ายศาลปกครองเป็นข้าราชการในสำนักงานศาลปกครอง ซึ่ง “มิใช่” ข้าราชการตุลาการศาลปกครองตามมาตรา 11/1 (2) โดยแบ่งออกเป็น 2 ประเภท ได้แก่

**1. พนักงานคดีปกครอง** ทำหน้าที่ช่วยเหลือ “ตุลาการเจ้าของสำนวน” ในการดำเนินคดีปกครองตามที่ตุลาการเจ้าของสำนวนมอบหมาย และปฏิบัติหน้าที่อื่นในสำนักงานศาลปกครองตามที่เลขาธิการสำนักงานศาลปกครองมอบหมายตามมาตรา 79 วรรคหนึ่ง

**2. ข้าราชการอื่นนอกจากพนักงานคดีปกครอง** เช่น เลขาธิการสำนักงานศาลปกครอง รองเลขาธิการสำนักงานศาลปกครอง หรือข้าราชการธุรการด้านต่าง ๆ เป็นต้น

เลขาธิการสำนักงานศาลปกครองขึ้นตรงต่อ “ประธานศาลปกครองสูงสุด” มีหน้าที่ควบคุมดูแลโดยทั่วไปซึ่งข้าราชการของสำนักงานศาลปกครอง และเป็นผู้บังคับบัญชาข้าราชการในสำนักงานศาลปกครอง โดยมีรองเลขาธิการสำนักงานศาลปกครองเป็นผู้ช่วยสั่งและปฏิบัติราชการตามมาตรา 78 วรรคหนึ่ง ในกิจการของสำนักงานศาลปกครองที่เกี่ยวข้องกับบุคคลภายนอก ให้เลขาธิการสำนักงานศาลปกครองเป็นผู้แทนของสำนักงานศาลปกครองตามมาตรา 78 วรรคสาม

การแต่งตั้งเลขาธิการสำนักงานศาลปกครอง ให้ประธานศาลปกครองสูงสุดคัดเลือกบุคคลที่เหมาะสมจะดำรงตำแหน่ง โดยความเห็นชอบของ ก.ศป. เสนอต่อนายกรัฐมนตรี และให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้งต่อไปตามมาตรา 78 วรรคสอง และให้มีวาระในการดำรงตำแหน่ง 4 ปี นับแต่วันที่ได้รับแต่งตั้ง แต่ประธานศาลปกครองสูงสุดโดยความเห็นชอบของ ก.ศป. อาจขยายเวลาการดำรงตำแหน่งได้อีกไม่เกิน 2 ครั้ง ๆ ละ 1 ปี ตามมาตรา 78 วรรคสี่

การได้มาซึ่งเลขาธิการสำนักงานศาลปกครองอีกวิธีการหนึ่ง คือ เลขาธิการสำนักงานศาลปกครองอาจแต่งตั้งจากตุลาการศาลปกครองโดยความเห็นชอบของ ก.ศป. และเมื่อทรงพระกรุณาโปรดเกล้าฯ แต่งตั้งแล้ว ให้พ้นจากตำแหน่งตุลาการศาลปกครองตามมาตรา 78/1 วรรคหนึ่ง เลขาธิการสำนักงานศาลปกครองที่ได้รับการแต่งตั้งจากตุลาการศาลปกครองตามวิธีการนี้ให้มีวาระการดำรงตำแหน่ง 2 ปีนับแต่วันที่ได้รับแต่งตั้ง โดยอาจได้รับแต่งตั้งใหม่ได้แต่ไม่เกิน 2 วาระติดต่อกัน เว้นแต่ ประธานศาลปกครองสูงสุดโดยความเห็นชอบของ ก.ศป. มีคำสั่งให้พ้นจากตำแหน่งก่อนครบกำหนดเวลาดังกล่าวตามมาตรา 78/1 วรรคสอง

**9. คณะกรรมการตุลาการศาลปกครอง**

คณะกรรมการตุลาการศาลปกครอง (ก.ศป.) ประกอบด้วย

1. ประธานศาลปกครองสูงสุด เป็นประธานกรรมการ

2. กรรมการตุลาการศาลปกครองผู้ทรงคุณวุฒิที่เป็นตุลาการในศาลปกครอง จำนวน 10 คน ดังนี้

2.1 ตุลาการในศาลปกครองสูงสุด จำนวน 6 คน ซึ่งได้รับเลือกจากตุลาการในศาลปกครองสูงสุด

2.2 ตุลาการในศาลปกครองชั้นต้น จำนวน 4 คน ซึ่งได้รับเลือกจากตุลาการในศาลปกครองชั้นต้น

3. กรรมการตุลาการศาลปกครองผู้ทรงคุณวุฒิซึ่งไม่เป็นหรือเคยเป็นตุลาการในศาลปกครอง จำนวน 2 คน ที่ได้รับเลือกจากตุลาการในศาลปกครองสูงสุดและตุลาการในศาลปกครองชั้นต้น

ให้เลขาธิการสำนักงานศาลปกครอง เป็นเลขานุการของ ก.ศป. และให้ ก.ศป. แต่งตั้งข้าราชการฝ่ายศาลปกครองจำนวนไม่เกิน 2 คน เป็นผู้ช่วยเลขานุการ

ก.ศป. มีอำนาจหน้าที่หลักในการ “บริหารงานบุคคล” ของข้าราชการตุลาการศาลปกครอง คล้ายกับคณะกรรมการตุลาการศาลยุติธรรม (ก.ต.) เช่น ให้ความเห็นชอบในการแต่งตั้ง การเลื่อนตำแหน่ง การเลื่อนเงินเดือน การลงโทษและการพ้นจากตำแหน่งของตุลาการศาลปกครอง ให้ความเห็นชอบในการแต่งตั้งเลขาธิการสำนักงานศาลปกครอง เป็นต้น

**10. คณะกรรมการบริหารศาลปกครอง**

คณะกรรมการบริหารศาลปกครอง (ก.บ.ศป.) ประกอบด้วย

1. ประธานศาลปกครองสูงสุด เป็นประธานกรรมการ

2. เลขาธิการคณะกรรมการกฤษฎีกา และเลขาธิการคณะกรรมการข้าราชการพลเรือน เป็นกรรมการ

3. กรรมการบริหารศาลปกครองผู้ทรงคุณวุฒิที่เป็นตุลาการศาลปกครอง จำนวน 8 คน ดังนี้

3.1 ตุลาการในศาลปกครองสูงสุด จำนวน 4 คน ซึ่งได้รับเลือกจากตุลาการในศาลปกครองสูงสุด

3.2 ตุลาการในศาลปกครองชั้นต้น จำนวน 4 คน ซึ่งได้รับเลือกจากตุลาการในศาลปกครองชั้นต้น

4. กรรมการบริหารศาลปกครองผู้ทรงคุณวุฒิที่เป็นข้าราชฝ่ายศาลปกครองในระดับไม่ต่ำกว่าที่ ก.ศป. กำหนด จำนวน 2 คน ซึ่งได้รับเลือกจากข้าราชการฝ่ายศาลปกครอง ตามวิธีการที่ ก.ศป. ประกาศกำหนด โดยความเห็นชอบของที่ประชุมใหญ่ตุลาการในศาลปกครองสูงสุด

5. กรรมการบริหารศาลปกครองผู้ทรงคุณวุฒิด้านการงบประมาณ ด้านการพัฒนาองค์กร และด้านการบริหารจัดการ ที่ไม่เป็นหรือไม่เคยเป็นข้าราชการศาลปกครอง ด้านละ 1 คน ซึ่งได้รับเลือกจากประธานกรรมการและกรรมการตามข้อ 2 ข้อ 3 และข้อ 4

ให้เลขาธิการสำนักงานศาลปกครอง เป็นกรรมการและเลขานุการ

ให้รองเลขาธิการสำนักงานศาลปกครองที่เลขาธิการสำนักงานศาลปกครองมอบหมาย เป็นผู้ช่วยเลขานุการ

ก.บ.ศป. มีอำนาจหน้าที่กำกับดูแลการบริหารราชการศาลปกครองและสำนักงานศาลปกครอง ในส่วนที่ไม่อยู่ในอำนาจหน้าที่ของที่ประชุมใหญ่ตุลาการในศาลปกครองสูงสุด หรือ ก.ศป. หรือ ก.ขป. ให้เป็นไปตามกฎหมาย ระเบียบ แบบแผน ประเพณีปฏิบัติของทางราชการ และนโยบายของประธานศาลปกครองสูงสุด โดยทำหน้าที่คล้ายกับคณะกรรมการบริหารศาลยุติธรรม (ก.บ.ศ.) เช่น ออกระเบียบ ประกาศ หรือหลักเกณฑ์เกี่ยวกับการบริหารราชการศาลปกครองและสำนักงานศาลปกครอง ออกระเบียบเกี่ยวกับการงบประมาณ การเงินและทรัพย์สิน รวมทั้งการพัสดุของสำนักงานศาลปกครอง ออกระเบียบเกี่ยวกับการจัดสวัสดิการ และการสงเคราะห์อื่นแก่ข้าราชการศาลปกครอง พนักงานราชการ และลูกจ้างสำนักงานศาลปกครอง เป็นต้น

**11. คณะกรรมการข้าราชการฝ่ายศาลปกครอง**

คณะกรรมการข้าราชการฝ่ายศาลปกครอง (ก.ขป.) ประกอบด้วย

1. ประธานศาลปกครองสูงสุด หรือรองประธานศาลปกครองสูงสุดที่ประธานศาลปกครองสูงสุดมอบหมาย เป็นประธานกรรมการ

2. เลขาธิการสำนักงานศาลปกครอง และเลขาธิการคณะกรรมการข้าราชการพลเรือน เป็นกรรมการ

3. กรรมการข้าราชการฝ่ายศาลปกครองผู้ทรงคุณวุฒิที่เป็นตุลาการศาลปกครองจำนวน 4 คน ซึ่งได้รับเลือกจากตุลาการในศาลปกครองสูงสุด จำนวน 2 คน และได้รับเลือกจากตุลาการในศาลปกครองชั้นต้น จำนวน 2 คน

4. กรรมการข้าราชการฝ่ายศาลปกครองผู้ทรงคุณวุฒิที่เป็นข้าราชการฝ่ายศาลปกครองในระดับไม่ต่ำกว่าที่ ก.ศป. กำหนด จำนวน 4 คน ซึ่งได้รับเลือกจากข้าราชการฝ่ายศาลปกครอง

5. กรรมการข้าราชการฝ่ายศาลปกครองผู้ทรงคุณวุฒิด้านการพัฒนาองค์กรและด้านการบริหารจัดการ ที่ไม่เป็นหรือไม่เคยเป็นข้าราชการศาลปกครอง ด้านละ 1 คน ซึ่งได้รับเลือกจากประธานกรรมการและกรรมการตามข้อ 2 ข้อ 3 และข้อ 4

ให้ ก.ขป. แต่งตั้งข้าราชการฝ่ายศาลปกครอง เป็นเลขานุการ และผู้ช่วยเลขานุการ

ก.ขป. มีอำนาจออกระเบียบหรือประกาศเกี่ยวกับการบริหารงานบุคคลและการดำเนินการอื่นของสำนักงานศาลปกครอง คล้ายกับคณะกรรมการข้าราชการศาลยุติธรรม (ก.ศ.) เช่น การกำหนดคุณสมบัติ การคัดเลือก การบรรจุ การแต่งตั้ง การทดลองปฏิบัติหน้าที่ราชการ การย้าย การเลื่อนตำแหน่ง การพ้นจากตำแหน่ง การเลื่อนเงินเดือน การออกจากราชการ วินัย การสอบสวน การสั่งพักราชการ การสั่งให้ออกจากราชการไว้ก่อน และการลงโทษทางวินัย การร้องทุกข์ และการอุทธรณ์การลงโทษสำหรับข้าราชการฝ่ายศาลปกครอง การรักษาราชการแทนและการปฏิบัติราชการแทนในตำแหน่งของข้าราชการฝ่ายศาลปกครอง การกำหนดวิธีการและเงื่อนไขในการจ้างพนักงานราชการและลูกจ้างสำนักงานศาลปกครอง การกำหนดเครื่องแบบและการแต่งกาย วินัย การสอบสวนและการลงโทษทางวินัย การร้องทุกข์ การอุทธรณ์ การรักษาทะเบียนประวัติ รวมทั้งการอื่นที่จำเป็นของพนักงานราชการและลูกจ้างสำนักงานศาลปกครอง เป็นต้น

**12. สำนักงานศาลปกครอง**

สำนักงานศาลปกครองเป็นส่วนราชการที่เป็นหน่วยงานอิสระตามรัฐธรรมนูญ และมีฐานะเป็นนิติบุคคล ทำหน้าที่เป็น “หน่วยงานธุรการ” ของศาลปกครองคล้ายกับสำนักงานศาลยุติธรรม โดยมีอำนาจหน้าที่หลายประการตามมาตรา 77 เช่น รับผิดชอบในงานธุรการของศาลปกครอง ดำเนินการเกี่ยวกับคดีปกครองตามคำสั่งของศาลปกครอง ดำเนินการบังคับให้เป็นไปตามคำบังคับของศาลปกครอง ศึกษาและรวบรวมข้อมูลเพื่อประโยชน์แก่การปฏิบัติงานของศาลปกครอง วิเคราะห์เหตุแห่งการฟ้องคดีปกครองเพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้อง จัดพิมพ์และเผยแพร่คำพิพากษาหรือคำสั่งของศาลปกครอง จัดให้มีการศึกษาอบรมและพัฒนาความรู้ของตุลาการศาลปกครอง ข้าราชการฝ่ายศาลปกครอง และเจ้าหน้าที่อื่นของรัฐที่เกี่ยวข้อง ตลอดจนประสานงานกับหน่วยงานอื่นที่เกี่ยวข้องเพื่อพัฒนาหลักกฎหมายมหาชน การบริหารราชการแผ่นดิน และบุคลากรด้านกฎหมายมหาชน เป็นต้น